Undan rúminu skaga uppreimaðir skór . Falli heimurinn hið ytra snurðulaust saman við innri heim er maðurinn einn í einum heimi . Það er mikil og dapurleg einsemd . Sé munur á heimunum en ekki milligengt er maðurinn í öðrum heimi . Höfundur bregður á leik með fræga barnabók Jens Sigsgaard um Palla sem var einn í heiminum en veltir um leið upp tilvistarlegum spurningum . Úr bókinni : Hann býr á þriðju hæð í fjölbýilshúsi og stigagangurinn er mannlaus . Á leiðinni niður verður honum starsýnt á skó sem standa fyrir utan dyr á annarri hæð . Er það ekki einkennilegt hvernig skór taka lögun af eiganda sínum ? hann stendur drykklanga stund og horfir á skóna . Hann veit hver á þessa skó . Það er hún Stína . Stína er eins og skórnir . En skórnir eru líkari manneskjunni en manneskjan sjálf . Þetta eru svartir kuldaskór úr leðri , karaktermiklir , hlýir , hugsjónaríkir og sérstakir – það er leikgleði í þessum skóm . Sólarnir ná talsvert út fyrir í botninn og svartar reimarnar eru lausar . Umfram allt minna þessir skór á hann sjálfan , hans eigin uppreimuðu skó . Palli hrekkur í kút við þá tilhugsun að það kunni að orka harla einmanalegt að standa þarna og mæna á skó . Félagslegt eftirlit segir honum að það sé handan marka hins eðlilega – og þó er ekkert félagslegt eftirlit þarna á ganginum . Hann heldur áfram niður sigann . Hvers vegna hefur einsemdin slíkt óorð á sér ? spyr hann sjálfan sig . Einsemd er góð . Palli veit að hann má ekki fara út á götuna án leyfis en nú er allt fólkið horfið og hann verður að leita að pabba og mömmu . Fyrir utan húsið hans , rétt við tröppurnar , er strætisvagn . Hann gáir í hann en þar er ekki sála og enginn bílstjóri við stýrið . Hvar getur allt fólkið verið ? Kannski hefur það falið sig . Já , það gæti meira en hugsast . Að hér séu samantekin ráð ; allt fólkið hefur falið sig og kemur fram þegar minnst varir , birtist er hann gægist fyrir götuhorn . Eða kannski var fólkið sett í sóttkví – gegn vilja sínum . Því safnað saman á risavöxnum leikvangi , öllum nema örfáum hræðum sem hafa gleymst eins og Palli . Kannski sett í útrýmingarbúðir . Eða kannski var fólkið aldrei til Kannski er lífið fram að þessu aðeins draumur . Ekkert líf . Eins og uppfinning er ekki til áður en hún er gerð . Aðeins mótunarferli , óskýr aðdragandi að þeirri kúnst sem sönn einsemd er .